ฟอลคอนสร้างสมดุลเพิ่มฐานลูกค้ารายย่อย
ฟอลคอนประกันภัยสร้างสมดุลลูกค้าใหม่ เร่งเพิ่มสัดส่วนรายย่อย 30% ในปี 2557
9 ส.ค. 2555

ฟอลคอนประกันภัยสร้างสมดุลลูกค้าใหม่ เร่งเพิ่มสัดส่วนรายย่อย 30% ในปี 2557
นายโอฬาร วงศ์สุรพิเชษฐ์ ประธานเจ้าหน้าที่บริหาร บริษัท ฟอลคอนประกันภัย เปิดเผยว่า ภายในปี 2557 บริษัทตั้งเป้าเพิ่มสัดส่วนงานลูกค้ารายย่อยที่ขายผ่านช่องทางขายตรง หรือไดเรกต์ ให้ได้ 30% และสัดส่วนงานลูกค้ารายใหญ่ที่ขายผ่านช่องทางบริษัทโบรกเกอร์ 70% เพื่อให้เกิดความสมดุลระหว่างฐานลูกค้ามากขึ้น เมื่อเทียบกับปัจจุบันที่งานลูกค้ารายใหญ่มีสัดส่วน 87% และของเบี้ยประกันภัยรับรวมทั้งหมด ในขณะที่ช่องทางจำหน่ายแบบไดเร็กต์ที่เจาะกลุ่มลูกค้ารายย่อยมีสัดส่วน 13% ซึ่งพอเกิดเหตุน้ำท่วมใหญ่ปีที่ผ่านมา ทำให้เกิดความผันผวนสูง
ทั้งนี้ บริษัทจะโดยนำกลยุทธ์สปอร์ต มาร์เก็ตติง มาใช้ในช่วงครึ่งปีหลัง เพื่อขยายฐานลูกค้ารายย่อยให้ได้มากขึ้น โดยล่าสุดได้ร่วมเป็นพันธมิตรกับฟุตบอลไทยพรีเมียร์ลีก ซึ่งจะเปิดตัวในเดือน ส.ค.นี้ รวมถึงออกผลิตภัณฑ์ใหม่ที่จับกลุ่มลูกค้าที่เล่นกีฬาด้วย
สำหรับผลการดำเนินงานในช่วงครึ่งปีแรกที่ผ่านมา บริษัทมีกำไร 20 ล้านบาท ได้เบี้ยรับรวม 652 ล้านบาท เพิ่มขึ้น 302 ล้านบาท เพิ่มขึ้น 86% เมื่อเทียบกับช่วงเดียวกันของปีก่อน โดยมีเบี้ยประกันทรัพย์สินอยู่ที่ 287 ล้านบาท ประกันรถยนต์ 128 ล้านบาท ประกันอุบัติเหตุส่วนบุคคล 66 ล้านบาท ประกันภัยวิศวกรรม 71 ล้านบาท ประกันภัยการขนส่งและทะเล 22 ล้านบาท และประกันเบ็ดเตล็ด 78 ล้านบาท 
“ปีนี้เราตั้งเป้าเบี้ยรับรวมที่ 1,200 ล้านบาท เพิ่มขึ้น 80% และมีกำไร 40 ล้านบาท เมื่อเทียบกับปี 2554 ที่มีเบี้ยรับรวม 660 ล้านบาท และขาดทุน 2 ล้านบาท” นายโอฬาร กล่าว
อย่างไรก็ตาม ในส่วนของความคืบหน้าการจ่ายค่าสินไหม 3,800 ล้านบาท ให้กับลูกค้าที่ถูกน้ำท่วมจำนวน 210 เคลมนั้น ขณะนี้ได้จ่ายไปแล้ว 1,000 ล้านบาท ส่วนที่เหลืออยู่ระหว่างประเมินความเสียหายของธุรกิจหยุดชะงักที่ต้องใช้เวลาพอสมควร